CELEX: 32016D2220
Language: bg
Date: 2016-12-02 00:00:00
Title: Решение (ЕС) 2016/2220 на Съвета от 2 декември 2016 година за сключване, от името на Европейския съюз, на Споразумението между Съединените американски щати и Европейския съюз относно защитата на личната информация във връзка с предотвратяването, разследването, разкриването и наказателното преследване на престъпления

10.12.2016   
            
            
               BG
            
            
               Официален вестник на Европейския съюз
            
            
               L 336/1
            
         РЕШЕНИЕ (ЕС) 2016/2220 НА СЪВЕТА
   от 2 декември 2016 година
   за сключване, от името на Европейския съюз, на Споразумението между Съединените американски щати и Европейския съюз относно защитата на личната информация във връзка с предотвратяването, разследването, разкриването и наказателното преследване на престъпления
   СЪВЕТЪТ НА ЕВРОПЕЙСКИЯ СЪЮЗ,
   Като взе предвид Договора за функционирането на Европейския съюз, и по-специално член 16 във връзка с член 218, параграф 6, буква а) от него,
   Като взе предвид предложението на Европейската комисия,
   Като взе предвид одобрението на Европейския парламент (1),
   Като има предвид, че:
   
               (1)
            
            
               Съгласно Решение (ЕС) 2016/920 на Съвета (2) Споразумението между Съединените американски щати и Европейския съюз относно защитата на личната информация във връзка с предотвратяването, разследването, разкриването и наказателното преследване на престъпления (наричано по-долу „споразумението“) бе подписано на 2 юни 2016 г., при условие за сключването му на по-късна дата.
            
         
               (2)
            
            
               Със споразумението се цели създаването на всеобхватна рамка от принципи и гаранции за защита на данните при предаването на лична информация за целите на наказателното правоприлагането между Съединените американски щати (САЩ), от една страна, и Европейския съюз или неговите държавите членки, от друга страна. Целта е да се гарантира високо ниво на защита на данните и по този начин да се засили сътрудничеството между страните. Въпреки че само по себе си споразумението не е правно основание за предаване на лична информация на САЩ, то допълва, когато е необходимо, гаранциите в съществуващите и бъдещите споразумения за предаване на данни или в националните разпоредби, позволяващи такова предаване.
            
         
               (3)
            
            
               Съюзът е компетентен по отношение на всички разпоредби в споразумението. По-специално Съюзът е приел Директива (ЕС) 2016/680 на Европейския парламент и на Съвета (3) относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни. Предаването на информация от държавите членки е предвидено в член 37, параграф 1, буква а) от посочената директива, като за него се прилагат подходящи гаранции.
            
         
               (4)
            
            
               В съответствие с член 6а от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз (ДЕС) и към Договора за функционирането на Европейския съюз (ДФЕС), Обединеното кралство и Ирландия не са обвързани от предвидените в споразумението правила, отнасящи се до обработването на лични данни от държавите членки при изпълнението на дейности, които попадат в обхвата на част трета, дял V, глави 4 или 5 ДФЕС, когато Обединеното кралство и Ирландия не са обвързани от правила, уреждащи формите на съдебно сътрудничество по наказателноправни въпроси и на полицейско сътрудничество, в рамките на които се изисква спазването на предвидените в споразумението разпоредби.
            
         
               (5)
            
            
               В съответствие с членове 2 и 2а от Протокол № 22 относно позицията на Дания, приложен към ДЕС и към ДФЕС, Дания не е обвързана от предвидените в споразумението правила, нито от тяхното прилагане, когато те се отнасят до обработването на лични данни от държавите членки при изпълнението на дейности, които попадат в обхвата на част трета, дял V, глави 4 или 5 ДФЕС.
            
         
               (6)
            
            
               Нотификациите по член 27 от споразумението във връзка с Обединеното кралство, Ирландия или Дания следва да бъдат извършени съобразно статуса на тези държави членки съгласно приложимите разпоредби на правото на Съюза и като се проведат тесни консултации с тях.
            
         
               (7)
            
            
               Европейският надзорен орган по защита на данните прие становище на 12 февруари 2016 г. (4).
            
         
               (8)
            
            
               Споразумението следва да бъде одобрено от името на Съюза,
            
         ПРИЕ НАСТОЯЩОТО РЕШЕНИЕ:
   Член 1
   Споразумението между Съединените американски щати и Европейския съюз относно защитата на личната информация във връзка с предотвратяването, разследването, разкриването и наказателното преследване на престъпления се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета извършва от името на Съюза нотификацията, предвидена в член 29, параграф 1 от споразумението (5).
   Член 3
   Настоящото решение влиза в сила в деня на публикуването му в Официален вестник на Европейския съюз.
   
      Съставено в Брюксел на 2 декември 2016 година.
      
         
            За Съвета
         
         
            Председател
         
         M. LAJČÁK
      
   
   
      (1)  Одобрение от 1 декември 2016 г. (все още непубликувано в Официален вестник).
   
      (2)  Решение (ЕС) 2016/920 на Съвета от 20 май 2016 година относно подписването, от името на Европейския съюз, на Споразумение между Съединените американски щати и Европейския съюз относно защитата на личната информация във връзка с предотвратяването, разследването, разкриването и наказателното преследване на престъпления (ОВ L 154, 11.6.2016 г., стр. 1).
   
      (3)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).
   
      (4)  ОВ C 186, 25.2.2016 г., стр. 4.
   
      (5)  Датата на влизане на споразумението в сила за Европейския съюз ще бъде публикувана в Официален вестник на Европейския съюз от Генералния секретариат на Съвета.